1. ------IND- 2021 0030 F-- MT- ------ 20210129 --- --- PROJET

Verżjoni tat-18 ta’ Novembru 2020

|  |
| --- |
| IR-REPUBBLIKA FRANĊIŻA |
|  |  |  |
| Il-Ministeru għall-Ekonomija, il-Finanzi u l-Irkupru |
|  |  |  |
|  |  |  |

Digriet Nru 2020-… ta’ … 2020

relatat mal-kundizzjonijiet ta’ użu tat-termini “rikondizzjonat” u “prodott rikondizzjonat”

NOR: […]

***Pubbliku kkonċernat:*** *Il-bejjiegħa ta’ prodotti mqiegħda fis-suq, inkluż meta jiġu offruti għall-bejgħ minn interfaċċa online;*

***Għan:*** *Kundizzjonijiet ta’ użu tat-termini “rikondizzjonat” jew “prodott rikondizzjonat”;*

***Dħul fis-seħħ:***

***Nota:*** *Dan id-digriet jiddetermina l-kundizzjonijiet ta’ applikazzjoni tal-Artikolu L. 122-21-1 tal-Kodiċi tal-Konsum li jipprevedi qafas legali għall-użu tat-termini “rikondizzjonat” u “prodott rikondizzjonat”. F’dan ir-rigward, huwa jirriżerva l-użu ta’ dawn ir-referenzi għall-prodotti użati u jispeċifika l-kundizzjonijiet li fihom jistgħu jintużaw, fir-rigward ta’ twettiq ta’ testijiet, kif ukoll il-ħtieġa ta’ intervent tekniku wieħed jew aktar, li jippermettu li tiġi garantita s-sigurtà u l-funzjonalitajiet tal-prodott. Dan l-intervent imwettaq jew dawn l-interventi mwettqa fuq il-prodott jikkostitwixxi/u karatteristika essenzjali ta’ dan tal-aħħar. Barra minn hekk, sabiex jiġi evitat li l-konsumatur jiġi mqarraq dwar il-karatteristiċi ta’ prodotti rikondizzjonat, dan id-digriet jipprojbixxi kwalunkwe referenza għal prodott ġdid u jirriżerva l-użu tar-referenza “rikondizzjonat fi Franza” għall-operazzjonijiet ta’ rikondizzjonar li jitwettqu kompletament fit-territorju nazzjonali. Dawn ir-regoli japplikaw ukoll għall-parts tal-bdil;*

***Referenza:*** *Dan id-digriet se jkun jista’ jiġi kkonsultat fuq is-sit Légifrance (*[***http://www.legifrance.gouv.fr***](http://www.legifrance.gouv.fr/)*).*

**Il-Prim Ministru,**

Skont ir-rapport tal-Ministru għall-Ekonomija, il-Finanzi u l-Irkupru,

Wara li kkunsidra r-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ *data* personali u dwar il-moviment liberu ta’ tali *data*, u li jħassar id-Direttiva 95/46/KE (Regolament Ġenerali dwar il-Protezzjoni tad-*Data*),

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015, li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (kodifikazzjoni), u partikolarment in-Notifika Nru sena/XXX/F”

Wara li kkunsidra l-Kodiċi tal-Kummerċ, b’mod partikolari l-Artikolu L. 321-1 tiegħu,

Wara li kkunsidra l-Kodiċi tal-Konsum, b’mod partikolari l-Artikolu L. 122-21-1, fil-verżjoni tiegħu li tirriżulta mill-Artikolu 37 tal-Liġi Nru 2020-105 tal-10 ta’ Frar 2020 relatata mal-ġlieda kontra l-ħela u mal-ekonomija ċirkolari,

Wara li kkunsidra l-Liġi Nru 78-17 tas-6 ta’ Jannar 1978 kif emendata, dwar l-informatika, il-fajls u l-libertajiet

Bi qbil mal-Kunsill tal-Istat (it-taqsima tal-finanzi),

Jordna:

Artikolu 1

Il-Kapitolu II tat-Titolu II tal-Ktieb I tal-Kodiċi tal-Konsum jiġi emendat kif ġej:

1° L-unika Taqsima ssir it-Taqsima 1;

2° Din tiġi kompletata minn Taqsima 2 li tgħid hekk:

“Taqsima 2

“Użu tat-termini ‘rikondizzjonat’ jew ‘prodott rikondizzjonat’

*“Art. R. 122-4.* - Prodott jew parti tal-bdil jistgħu jiġu deskritti bħala ‘prodott rikondizzjonat’ jew jiġu akkumpanjati mit-terminu ‘rikondizzjonat’ meta jiġu sodisfatti l-kundizzjonijiet kollha li ġejjin:

“1° Għandu jkun prodott jew parti tal-bdil użati, skont l-Artikolu L. 321-1 tal-Kodiċi tal-Kummerċ, li jkunu ġew soġġetti għal testijiet li japplikaw għall-funzjonalitajiet kollha tagħhom, sabiex jiġi stabbilit jekk jissodisfawx l-obbligi legali ta’ sigurtà u l-użu li l-konsumatur jista’ jistenna minnhom, kif ukoll, jekk meħtieġ, intervent wieħed jew aktar sabiex jerġgħu jiġu stabbiliti l-funzjonalitajiet tagħhom;

“2° Kull darba li jkun meħtieġ, l-intervent jew interventi speċifikat/i fis-subparagrafu preċedenti jinkludi/u t-tħassir tad-*data* personali kollha rreġistrati jew maħżuna b’rabta ma’ użu preċedenti jew utent preċedenti, f’konformità mar-Regolament (UE) Nru 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ *data* personali u dwar il-moviment liberu ta’ tali *data*, u mal-Liġi Nru 78-17 tas-6 ta’ Jannar 1978 dwar l-informatika, il-fajls u l-libertajiet, b’mod partikolari, fir-rigward tad-dritt għall-irkupru u l-portabbiltà tad-*data* personali;

Il-professjonist li joffri l-bejgħ ta’ prodott jew parti tal-bdil deskritt/a bħala ‘prodott rikondizzjonat’ jew akkumpanjat/a mit-terminu ‘rikondizzjonat’ huwa inkarigat li jagħti prova li l-operazzjonijiet previsti fis-subparagrafi preċedenti ġew imwettqa.

*“Art. R. 122-5.* - L-intervent imwettaq jew l-interventi mwettqa fuq il-prodott jew il-parti tal-bdil li jiġġustifikaw l-użu tat-termini ‘prodott rikondizzjonat’ jew ‘rikondizzjonat’ jew ‘rikondizzjonat fi Franza’ jikkostitwixxi/u karatteristika essenzjali tiegħu jew tagħha”.

*“Art. R. 122-6.* - L-espressjonijiet ‘stat ġdid’, ‘qisu ġdid’, ‘rinnovat’ jew kwalunkwe referenza ekwivalenti, ma jistgħux jintużaw għal prodott jew parti tal-bdil deskritt/a bħala ‘prodott rikondizzjonat’ jew akkumpanjat/a mit-terminu ‘rikondizzjonat’.

*“Art. R. 122-7.* – L-użu tar-referenza ‘rikondizzjonat fi Franza’ huwa riżervat għall-operazzjonijiet imsemmija fl-Artikolu R. 122-4 li jitwettqu kompletament fit-territorju nazzjonali.

**Artikolu 2**

Dan id-digriet għandu jidħol fis-seħħ fl-1 ta’ April 2021.

**Artikolu 3**

Il-Ministru għat-Tranżizzjoni Ekoloġika u l-Ministru għall-Ekonomija, il-Finanzi u l-Irkupru huma responsabbli, kull wieħed skont il-kariga tiegħu, għall-eżekuzzjoni ta’ dan id-digriet, li se jiġi ppubblikat fil-Ġurnal Uffiċjali tar-Repubblika Franċiża.

Magħmul fi:

Mill-Prim Ministru,

Il-Ministru għat-Tranżizzjoni Ekoloġika

Barbara POMPILI

Il-Ministru għall-Ekonomija, il-Finanzi u l-Irkupru

Bruno LE MAIRE